9. pielikums

atlases nolikumam

**Projektu iesniegumu vērtēšanai nepieciešamo**

**ekspertu atlase un sadarbības ar ekspertiem kārtība**

Lai nodrošinātu Eiropas Savienības kohēzijas politikas programmas 2021.–2027. gadam 4.2.4. specifiskā atbalsta mērķa “Veicināt mūžizglītību, jo īpaši paredzot elastīgas kvalifikācijas paaugstināšanas un pārkvalificēšanās iespējas visiem, ņemot vērā digitālās prasmes, labāk paredzot pārmaiņas un jaunas prasības pēc prasmēm, kas balstītas uz darba tirgus vajadzībām, atvieglojot karjeras maiņu un sekmējot profesionālo mobilitāti” 4.2.4.1. pasākuma “Atbalsts nozaru vajadzībās balstītai pieaugušo izglītībai” otrās kārtas (turpmāk - pasākuma) projektu iesniegumu vērtēšanu atbilstoši 2025. gada 1. jūlija Ministru kabineta noteikumos Nr. 404 “Eiropas Savienības kohēzijas politikas programmas 2021.–2027. gadam 4.2.4. specifiskā atbalsta mērķa “Veicināt mūžizglītību, jo īpaši paredzot elastīgas kvalifikācijas paaugstināšanas un pārkvalificēšanās iespējas visiem, ņemot vērā digitālās prasmes, labāk paredzot pārmaiņas un jaunas prasības pēc prasmēm, kas balstītas uz darba tirgus vajadzībām, atvieglojot karjeras maiņu un sekmējot profesionālo mobilitāti” 4.2.4.1. pasākuma “Atbalsts nozaru vajadzībās balstītai pieaugušo izglītībai” otrās kārtas īstenošanas noteikumi” (turpmāk – SAM MK noteikumi) noteiktajai kārtībai, ir nepieciešami vismaz divu ārvalstu ekspertu cilvēkresursu attīstības jautājumos (turpmāk - eksperts) pakalpojumi, kas ietver ekspertīzes atzinumu un konsolidēto ekspertīzes atzinumu sniegšanu par prasmju fondu konceptuālo aprakstu kvalitāti un atbilstību projektu iesniegumu atlases nolikumā noteiktajām prasībām.

Eksperti tiek piesaistīti un izvēlēti Centrālās finanšu un līgumu aģentūras (turpmāk - aģentūra) rīkotās cenu aptaujas „Ārvalstu ekspertu pakalpojumi Centrālās finanšu un līgumu aģentūras projektu iesniegumu atlases vērtēšanai” rezultātā, noslēdzot ar izvēlētajiem ekspertiem Vispārīgo vienošanos.

1. **NOSACĪJUMI EKSPERTAM**
	1. Eksperta kompetence un līdzšinējā darba pieredze atbilst pasākuma tematikai un liecina par izpratni par prasmju fondu un to darbības principiem;
	2. Ekspertam ir vismaz akadēmiskais maģistra grāds vai otrā līmeņa profesionālā augstākā izglītība sociālajās zinātnēs;
	3. Eksperts vērtējumu veic neatkarīgi un nepārstāv projekta iesnieguma iesniedzēja vai sadarbības partnera institūciju, viņa darbībā nav tādu apstākļu, kas izraisa interešu konfliktu, tai skaitā nerada un neradīs ekspertam personisku vai mantisku ieinteresētību.
2. **EKSPERTA DARBA UZDEVUMI**
	1. Uzsākot uzdevuma izpildi, apliecināt interešu konflikta neesamību. Eksperts ir personīgi atbildīgs par neatrašanos interešu konfliktā attiecībā uz vērtējamo projekta iesniedzēju, tā dibinātājiem un sadarbības partneriem. Interešu konflikta gadījumā ekspertam ir pienākums atstatīt sevi no ekspertīzes atzinuma vai konsolidētā ekspertīzes atzinuma sniegšanas par attiecīgo projekta iesniegumu.
	2. Sagatavot rakstisku ekspertīzes atzinumu par projekta iesniegumam pievienotā prasmju fonda konceptuālā apraksta kvalitāti un atbilstību projektu iesniegumu atlases nolikumā noteiktajām prasībām, atspoguļojot objektīvu un argumentētu viedokli, kurā ietvert:
		1. kvalitātes un atbilstības vērtējumu atbilstoši nolikuma 1. pielikumā ietvertajiem kvalitātes kritērijiem Nr. 4.2., Nr. 4.3., Nr. 4.4., Nr. 4.5. un Nr. 4.6.;
		2. objektīvu un argumentētu viedokli, kas izteikts apgalvojumu formā, pamatojoties uz pieejamajos dokumentos norādīto informāciju, un neizmanto pieņēmumus, šķietamību vai varbūtību;
		3. konstatējumu par izvērtējumam nepieciešamās informācijas trūkumu/nepietiekamību pieejamajos dokumentos, ja attiecināms;
		4. vērtējumu punktos atbilstoši sniegtajiem argumentiem, kas ir pietiekami, lai uz sniegtā atzinuma pamata izdotu attiecīgu normatīvajos aktos noteiktu lēmumu.
	3. Pēc aģentūras pārstāvja pieprasījuma sagatavot konsolidēto ekspertīzes atzinumu atbilstoši 2.2.1., 2.2.2., 2.2.3. un 2.2.4.apakšpunktā ietvertajiem nosacījumiem.
	4. Pēc aģentūras pārstāvja pieprasījuma veikt precizētajam projekta iesniegumam pievienotā prasmju fonda konceptuālā apraksta ekspertīzi, ja lēmumā par projekta iesnieguma apstiprināšanu ar nosacījumu ietverto nosacījumu izpildes rezultātā precizēta informācija, kas saistīta ar ekspertīzes atzinumā vai konsolidētajā ekspertīzes atzinumā norādīto.
	5. Pēc aģentūras pieprasījuma piedalīties aģentūras organizētajās tiešsaistes sanāksmēs, pamatojot sniegto ekspertīzes atzinumu vai konsolidēto ekspertīzes atzinumu.
	6. Pēc aģentūras pārstāvja pieprasījuma sniegt skaidrojumu, pamatojot sniegto ekspertīzes atzinumu vai konsolidēto ekspertīzes atzinumu, ja tas nepieciešams aģentūras izdotā lēmuma apstrīdēšanas un pārsūdzēšanas gadījumā.
3. **SADARBĪBA AR EKSPERTIEM UN DARBA ORGANIZĀCIJA**
	1. Projekta iesnieguma dokumentācijas izvērtēšana, ekspertīzes atzinuma un konsolidētā ekspertīzes atzinuma sniegšana tiek veikta Kohēzijas politikas fondu vadības informācijas sistēmā (turpmāk - Projektu portālā).
	2. Ekspertīzes atzinumus sniedz divās kārtās, nodrošinot ekspertu neatkarīgus individuālos ekspertīzes atzinumus un ekspertu konsolidēto ekspertīzes atzinumu, kas balstīts uz individuālas ekspertīzes atzinumiem. Konsolidētajā ekspertīzes atzinumā norādītais punktu skaits nav mazāks par punktu skaitu, kas piešķirts zemākajā individuālajā vērtējumā, un nav lielāks par punktu skaitu, kas piešķirts augstākajā individuālajā vērtējumā.
	3. Ja eksperti nespēj vienoties par ekspertu konsolidēto ekspertīzes atzinumu, tiek pieaicināts trešais eksperts. Atlasītajam trešajam ekspertam ir jāatbilst pasākumā noteiktajām prasībām. Trešais eksperts vispirms neatkarīgi un neiepazīstoties ar iepriekšējiem vērtējumiem veic projekta ekspertīzi, sniedz savu individuālo ekspertīzes atzinumu un tikai pēc tam veido ekspertu konsolidēto ekspertīzes atzinumu. Trešā eksperta sagatavotais ekspertu konsolidētais ekspertīzes atzinums punktu apmērā nav augstāks par abu pārējo ekspertu augstāko vērtējumu punktu apmērā un nav zemāks par abu pārējo ekspertu zemāko vērtējumu punktu apmērā.
	4. Termiņš ekspertam viena projekta iesnieguma dokumentācijas izvērtēšanai un ekspertīzes atzinuma sniegšanai, viena konsolidētā ekspertīzes atzinuma sniegšanai, komentāru izskatīšanai un precizētā konsolidēto ekspertīzes atzinuma vai skaidrojuma aģentūras izdotā lēmuma apstrīdēšanas un pārsūdzēšanas gadījumā noteikts Vispārīgās vienošanās 1. pielikumā.
	5. Gadījumos, kad ekspertu sniegtais atzinums paredz negatīva lēmuma sagatavošanu aģentūra izvērtē, vai:
		1. ekspertīzes atzinums ir sniegts kā argumentēts viedoklis, kas izteikts apgalvojumu formā, un neatspoguļo pieņēmumus, šķietamību vai varbūtību;
		2. ekspertīzes atzinums gatavots, pamatojoties uz pieejamajos dokumentos noradīto informāciju, t.sk., eksperts skaidri ir konstatējis izvērtējumam nepieciešamās informācijas trūkumu/nepietiekamību pieejamajos dokumentos, ja attiecināms;
		3. ekspertīzes atzinumā norādītais vērtējums punktos atbilst iztirzājumā sniegtajiem argumentiem un šie argumenti ir pietiekami, lai uz sniegtā atzinuma pamata izdotu attiecīgu normatīvajos aktos noteiktu lēmumu.
	6. Aģentūras pārstāvis vērtē eksperta konsolidētās ekspertīzes atzinuma atbilstību SAM MK noteikumu un projekta iesniegumu atlasi regulējošo dokumentu nosacījumiem un nepieciešamības gadījumā lūdz nodrošināt atkārtotu ekspertīzes atzinuma sniegšanu, ja konsolidētās ekspertīzes atzinumā eksperta vērtējumam nav sniegts pamatojums vai nav ievēroti SAM MK noteikumi vai projekta iesniegumu atlasi regulējošo dokumentu nosacījumi.
	7. Ja nepieciešams, aģentūras pārstāvis par nepilnībām informē ekspertu un lūdz papildināt sniegto atzinumu, neiejaucoties ekspertu kompetencē.